
1. Sídlo, vznik a postavenie poskytovateľa sociálnych služieb

Zriaďovateľ zariadenia: Bratislavský samosprávny kraj

Názov zariadenia        : Domov sociálnych služieb

Sídlo zariadenia        : Plavecké Podhradie 19, 906 37 Plavecké Podhradie

Právna forma                          : rozpočtová organizácia 

Štatutárny zástupca     : Ing. Jozef Sádovský, riaditeľ 

IČO                              : 30 379 281

DIČ                              : 2022105954

2. Poslanie, vízia a  cieľ zariadenia Domova sociálnych služieb Plavecké Podhradie

Poslanie:

· poskytovať služby pre skupinu občanov, ktorí sú pre svoj nepriaznivý stav alebo pre nepredvídané okolnosti na tieto služby odkázaní. 

Vízia:

· dosiahnuť zvyšovanie spokojnosti klientov a naplnenie ich očakávaní 

· vytvárať podmienky pre vzdelávanie zamestnancov

· spolupracovať s vonkajším prostredím a okolitou komunitou

Cieľ:

· Zasadzovať sa za rešpektovanie ľudskej dôstojnosti a sociálnych práv osôb, ktoré sú odkázané na sociálne služby a pomáhať im posilňovať v sebe vedomie vlastnej hodnoty a dôstojnosti.

Pre trvalé napĺňanie poslania,  vízie a cieľa  prijalo  zariadenie nasledovné

· Vytvárať podmienky na pozitívne   väzby s klientmi a vonkajším prostredím.

· Dohliadať na  bezpečnosť klienta a eliminovať negatívne vplyvy na životné prostredie.

· Monitorovať a  vyhodnocovať  požiadavky, očakávania a spokojnosť klientov za účelom dosahovania súladu medzi ponukou služieb v porovnaní  s potrebami a požiadavkami klienta, ktorý sa nachádza v nepriaznivej životnej situácii.

· Zlepšovať podmienky pre ďalší rozvoj našich aktivít, zvyšovať odbornú úroveň zamestnancov a ich kompetentnosť.

· Zabezpečovať  pracovné prostredie, ktoré bude vylučovať    vznik možných nedostatkov a podporovať vzájomnú dôveru, zodpovednosť, motiváciu a partnerstvo.

· Vytyčovať  a priebežne  vyhodnocovať   aktualizované  strategické  a ostatné ciele klientov a zariadenia. 

· Zameriavať sa na využitie dostupných prostriedkov a nástrojov na zlepšenie kvality života klientov a celého zariadenia

3. Profil poskytovateľa sociálnych služieb

· História zariadenia, poskytované služby a kapacita
Na  základe kúpnej zmluvy V-87/03 sa v roku 2003   vlastníkom bývalých kasární v Plaveckom Podhradí stal  Bratislavský samosprávny kraj.

Rekonštrukciou časti bývalých  kasární v Plaveckom Podhradí sa v rokoch 2004 až 2005  jednotlivé objekty  prestavali a tak vznikli priestory pre Domov sociálnych služieb Plavecké Podhradie 19, ktorý  je nástupníckou  organizáciou  Domova sociálnych služieb pre dospelých Veľký Biel. 

V zariadení sa začala poskytovať  celoročná starostlivosť dospelým občanom  s duševnými poruchami od 2.1.2006 a  počiatočná kapacita zariadenia bola 53 miest, ktorá bola od 1.3.2008 zvýšená na 60 miest.  

Zariadenie poskytuje celoročne sociálne služby na základe § 38 v zmysle zákona č. 448/2008 Z.z. o sociálnych službách v znení neskorších predpisov.

Cieľovú skupinu tvoria občania, ktorí sú odkázaní na pomoc inej fyzickej osoby a ich stupeň odkázanosti je najmenej V podľa prílohy č. 3. zákona č.448/2008 Z.z. o sociálnych službách v znení neskorších predpisov.

V Domove sociálnych služieb poskytujeme pomoc pri odkázanosti na pomoc inej fyzickej osoby, sociálne poradenstvo, sociálnu rehabilitáciu, ošetrovateľskú starostlivosť, ubytovanie, stravovanie, upratovanie, pranie, žehlenie, údržba bielizne a šatstva, osobné vybavenie, zabezpečujeme pracovnú terapiu a záujmovú činnosť, utvárame podmienky na úschovu cenných vecí.

Zariadenie pozostáva z komplexu šiestich budov, z toho štyri budovy prešli rozsiahlou rekonštrukciou a dve budovy boli novo vybudované, vstup do všetkých budov a obytných jednotiek  je riešený a upravený bezbariérovo.

Ubytovanie  klientov - veľkou rekonštrukciou prešli objekty č. 3 a č.4, kde je vytvorené ubytovanie pre klientov na prízemí a na 1. poschodí. Obidve budovy sú spojené so vstupnou chodbou, kde sa nachádza výťah, miestnosti zdravotného a opatrovateľského personálu, kuchynky,  miestnosti pracovnej terapie a spoločenské miestnosti.

Naši klienti sú ubytovaní v budove č.3 a č.4 v jedno a dvoj lôžkových  izbách s hygienickým vybavením aj pre imobilných klientov. V uvedených priestoroch  je ubytovaných 53 osôb, 17 izieb  je  2- lôžkových  a  19 izieb  je 1- lôžkových. V budove č. 4 je bunkový systém, kde dve izby sú spojené chodbičkou a majú spoločné hygienické zariadenie. V budove č.3 majú jednotlivé izby spoločné hygienické zariadenie na chodbe.

Ďalších 7 klientov je ubytovaných v budove č. 5 na prvom poschodí, kde sú dve izby 2-lôžkové a jedna izba je 3-lôžková, imobilným klientom je k dispozícii stoličkový výťah. Klienti tu majú k dispozícii dve kúpelne a spoločenskú miestnosť.

Stravovanie je zabezpečené vo vlastnej stravovacej prevádzke v budove č.6, ktorej súčasťou je jedáleň.   Strava sa podáva päť krát denne na základe vyhotoveného jedálneho lístka, vrátane diétneho stravovania. Pre imobilných klientov sa strava vydáva do prenosných termoboxov, ktoré sú prevezené do kuchynky v budove č.3, resp. priamo k lôžku v predpísanej teplote.

Pranie, žehlenie a údržba prádla zariadenie zabezpečuje vo vlastnej práčovni v budove č. 5, kde sú umiestnené tri veľkokapacitné pračky, sušička na prádlo a mangeľ. Manipulácia s prádlom je zabezpečená v zmysle platných hygienických a prevádzkových noriem a smerníc. 

Upratovanie izieb klientov, spoločných a prevádzkových  priestorov je zabezpečené vlastnými zamestnancami, v zmysle platných hygienických a prevádzkových noriem a smerníc. 
Poskytovanie ošetrovateľskej starostlivosti je zabezpečené prostredníctvom zmluvného všeobecného lekára a psychiatra. Zdravotné výkony sestier vyplývajúce z vyhlášky MZ SR č. 109/2009   sú zabezpečené vlastnými sestrami.

Pracovnú terapiu a záujmovú činnosť vykonávame v tkáčskej dielni, v keramickej dielni, v štedrom parku, v kuchynke, v kresliarni, v knižnici  a spoločenských miestnostiach, ktoré  sú vybavené televízormi a počítačmi.  

Počty pracovníkov  na jednotlivých úsekoch  

	Úsek riaditeľa
	3

	Ekonomický úsek
	7

	Prevádzkový úsek
	5

	Úsek služieb
	29

	Pracovníci  spolu
	44


4. Informácie o poskytovaných službách a aktivitách 

V našom zariadení  prijímateľom sociálnej služby ponúkame v rámci pracovnej terapie a záujmovej činnosti  zúčastňovať sa na aktivitách  v jednotlivých   pracovných dielňach. 

V rámci  ergoterapie   aktívne pracuje tkáčská,   košíkarska a  keramická dielňa a práca na políčkach so starostlivosťou o kvety a zeleninu v  štedrom parku. Výrobky vytvorené našimi prijímateľmi v týchto dielňach mali veľký úspech pri rôznych prezentáciách a predajných trhoch .  V štedrom parku prebiehali práce na zeleninových a kvetinových hriadkách -  ktoré  skrášľujú  naše prostredie a  všetci mali nielen radosť z pekne upravených políčok, ale si aj pochutili na dopestovanej zelenine. 

V arteterapii -  ide o vyjadrenie myšlienok, pocitov a celkovo svojej kreativity prostredníctvom výtvarného prejavu, či iných druhov umenia. Dôležitý dôraz je kladený  na precvičovanie jemnej motoriky. Týmito aktivitami sú podporované hlavne výtvarné funkčnosti, kde sa venujeme najmä  maľovaniu podľa predlohy a skladaniu rôznej mozaiky, túto techniku ovláda väčšina klientiek a má z nej veľkú radosť. Zo záujmových činností zameraných na rozvoj, upevňovanie a prehlbovanie duševných, osobnostných a sociálnych návykov  sa venujeme aj  sebaobslužným činnostiam a hygienickým návykom ako je  osobná hygiena, úprava zovňajšku, estetická úprava izieb. 

V dramatoterapii a hudobnej činnosti  boli zorganizavané  hudobno-tanečné pásma k Fašiangom a  Šibačkovej zábave, ktoré sa uskutočnili v KD Plavecké Podhradie. 

V priebehu mesiaca mája  sme sa v zahraničí zúčastnili na pesničkovej prezentácii s kresťanskými a národnými piesňami v Poľsku, kde zariadenie reprezentovali 4 klientky, v Trnavskom samosprávnom kraji sme sa zúčastnili na prehliadke  moderných  tancov Let's dance v Senici, kde nás reprezentovali 2 klietky. 

Na jeseň     zorganizovalo naše zariadenie    3. ročník medzinárodného stretnutia  „Spievajme na ľudovú nôtu“ , ktorého sa zúčastnilo 12 zariadení zo SR, dve zariadenia z Českej republiky a 1 zariadenie z Poľska.  Hudobným doprovodom a veselou diskotékou sa na podujatí  predstavila   kapela „Kabrňáci“ z USP Tloskov z Českej republiky 

Koniec roka sa niesol  v znamení mikulášskych a vianočných posedení. V rámci „Dňa otvorených dverí“  sme privítali v našom zariadení príbuzných a známych našich klientiek. Program nám spestrili svojim spevom a tancami žiaci ZŠ zo Sološnice a naše klientky mali pripravené divadelné vystúpenie.

Symbolom Vianoc bol ozdobený vianočný stromček, pečenie oblátok a zákuskov  a spievanie vianočných kolied.

Biblioterapia je jedna z veľmi obľúbených  záujmových činností , kde si klientky majú možnosť prečítať knihy, časopisy, písať listy a  počúvať relaxačnú hudbu. 

V rámci športových činností naše zariadenie  v priebehu roka organizovalo  6.ročník športovo-zábavných hier  na ktorom sa zúčastnilo 10 súťažných družstiev zariadení sociálnych služieb z Bratisalavského a Trnavského samosprávneho kraja.

Pravidelne sa  zúčastňujeme na   Športových hrách  v Českej republike, ktorých organizátorom je  ÚSP Tloskov, kde sme v roku 2011  získali dve zlaté, šesť strieborných a jednu bronzovú medailu.

Zo  športových  aktivít   sa zúčastňujeme na súťažiach v petangu v Modre, ktorých  organizátorom je DSS Modra, Športových hier  na Železnej studienke v Bratislave, torých organizátorom je DSS Rozsutec Bratisalva a Plaveckých pretekov v DSS Gaudeámus Bratislava.  

Športové návyky podporujeme pravidelným pohybom formou vychádzok, tak po areály, ako aj mimo areál. Vychádzky vo všeobecnosti veľmi pozitívne vplývajú na zdravotný stav klientov, pretože vždy ide o pohyb a pobyt na čerstvom vzduchu. Niektoré klientky zvládajú  samostatne  vychádzku mimo areál, alebo aj nákup v potravinách a na pošte. 

Pri nepriaznivom počasí využívame telocvičňu na relaxačné, kondičné cvičenia a rôzne hry.  Cvičnú kuchynku  využívavame hlavne na pečenie  ku sviatkom, ako je Veľká noc, Vianoce, ale aj počas roka, kedy sme si spoločne    pripravili chutné koláče v čase dozrievania sezónneho ovocia a na prípravu pohostenia na narodeninové oslavy(jednohubky, chlebíčky). 

Klientky si majú možnosť vyskúšať aj prácu s počítačom a internetom, táto činnosť je pre nich nová, zatiaľ ju využívajú  dve klientky. Popri práci v terapeutických skupinách sú klientky zamestnávané aj rôznymi prácami na jednotlivých úsekoch domova. Majú záujem pomáhať pri upratovaní izieb, chodieb a  v spoločných priestoroch, ako aj  v práčovni pri skladaní a žehlení prádla a pri  prestieraní  na stolovanie v jedálni. Počas celého roka prebiehajú s klientkami pravidelné  komunitné sedenia, kde  sa venujeme hlavne komunikácii v skupine, vyjadrovaniu svojich názorov, spokojnosti či nespokojnosti a aktivitami. Komunita navodzuje pocit bezpečného a známeho prostredia, pomáha  zlepšovať svoje komunikačné schopnosti a vzájomné vzťahy.     
Akákoľvek pracovná činnosť je založená na báze dobrovoľnosti a možnosti výberu. Klientky sú  vedené k práci nenútenou formou, vhodnou motiváciou k stavu a svojim   možnostiam, aby cieľom ich činnosti bolo čo najväčšie uspokojenie ich potrieb.

